Stropery-wenk lei tot reusevonds daggaFoto: ANA. Polisie in die Humansdorp-omgewing in die Oos-Kaap het vier mans in hegtenis geneem vir die besit van sowat 500 kg se dagga. Die polisie het in ŉ verklaring gesê die voorval het Saterdagmiddag plaasgevind. Die polisie het tussen Stormsrivier en Plettenbergbaai beslag gelê op 17 sakke dagga wat sowat R500 000 werd is. Volgens die polisie het lede van die Humansdorpse veediefstal- en beskermde spesie- eenheid Saterdagmiddag inligting ontvang van moontlike renosterstropers wat in ŉ wit Nissan-bakkie en ŉ wit Volkswagen Polo reis. “Hulle het die inligting opgevolg en die Polo is op die N2 naby Stormsrivier voorgekeer en die bakkie is gewaar naby ŉ vulstasie in Plettenbergbaai en afgetrek.” Vier mans, almal in hul 30’s, is vasgetrek vir handeldryf in dagga. Die voertuie is geskut vir verdere ondersoek. Die verdagtes sal binnekort in die hof verskyn. Foto: ANA.